CELEX: 32015D2217
Language: ro
Date: 2015-11-27 00:00:00
Title: Decizia de punere în aplicare (UE) 2015/2217 a Comisiei din 27 noiembrie 2015 privind măsurile de prevenire a introducerii în Uniune a virusului febrei aftoase din Libia și Maroc [notificată cu numărul C(2015) 8223] (Text cu relevanță pentru SEE)

1.12.2015   
            
            
               RO
            
            
               Jurnalul Oficial al Uniunii Europene
            
            
               L 314/60
            
         DECIZIA DE PUNERE ÎN APLICARE (UE) 2015/2217 A COMISIEI
   din 27 noiembrie 2015
   privind măsurile de prevenire a introducerii în Uniune a virusului febrei aftoase din Libia și Maroc
   
      
         [notificată cu numărul C(2015) 8223]
      
   
   (Text cu relevanță pentru SEE)
   COMISIA EUROPEANĂ
   având în vedere Tratatul privind funcționarea Uniunii Europene,
   având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (6),
   având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (2), în special articolul 22 alineatul (5),
   întrucât:
   
               (1)
            
            
               Directiva 91/496/CEE stabilește principiile controalelor veterinare vizând animalele care intră în Uniune din țări terțe. Ea stabilește măsurile care pot fi adoptate de Comisie în cazul în care o boală care poate reprezenta o amenințare gravă pentru sănătatea animalelor sau pentru sănătatea publică apare sau se răspândește pe teritoriul unei țări terțe.
            
         
               (2)
            
            
               Directiva 97/78/CE stabilește principiile controalelor veterinare vizând produsele care intră în Uniune din țări terțe. Ea stabilește măsurile care pot fi adoptate de Comisie în cazul în care o boală care poate reprezenta o amenințare gravă pentru sănătatea animalelor sau pentru sănătatea publică apare sau se răspândește pe teritoriul unei țări terțe.
            
         
               (3)
            
            
               Febra aftoasă este una dintre cele mai contagioase boli ale bovinelor, ovinelor, caprinelor și porcinelor. Virusul care cauzează boala are potențialul de a se răspândi rapid, în special prin intermediul produselor obținute de la animale infectate și al obiectelor neanimate contaminate, inclusiv al mijloacelor de transport, cum ar fi vehiculele cu care se transportă animale vii. De asemenea, în funcție de temperatură, virusul poate persista în afara animalului-gazdă, într-un mediu contaminat, timp de mai multe săptămâni.
            
         
               (4)
            
            
               În urma apariției în 2014 a unor focare de febră aftoasă în Algeria, Libia și Tunisia, prin Decizia de punere în aplicare 2014/689/UE a Comisiei (3) s-au adoptat măsuri de protecție pentru a evita introducerea în Uniune a bolii respective.
            
         
               (5)
            
            
               În particular, prin Decizia de punere în aplicare 2014/689/UE au fost stabilite măsuri privind curățarea și dezinfectarea vehiculelor și a navelor cu care se transportă animale vii din Algeria, Libia și Tunisia. Întrucât Marocul este o țară prin care pot tranzita vehicule cu care se transportă animale vii și care se întorc din Algeria, Libia și Tunisia în Uniune, măsurile respective se aplică și vehiculelor și navelor din țara respectivă. Respectiva decizie era aplicabilă până la data de 1 octombrie 2015.
            
         
               (6)
            
            
               La data de 2 noiembrie 2015, Marocul a notificat Organizației Mondiale pentru Sănătatea Animalelor (denumită în continuare „OIE”) confirmarea unui focar de febră aftoasă de serotip O în partea de vest a teritoriului său.
            
         
               (7)
            
            
               Prezența febrei aftoase în Maroc poate constitui un risc grav pentru efectivele de animale din Uniune.
            
         
               (8)
            
            
               Situația în ceea ce privește febra aftoasă în Libia rămâne incertă, iar un număr semnificativ de transporturi de bovine vii sunt exportate din statele membre ale UE în țara respectivă.
            
         
               (9)
            
            
               În plus, Libia și Maroc sunt țări prin care pot tranzita vehicule cu care se transportă animale vii și care se întorc din alte țări africane în Uniune.
            
         
               (10)
            
            
               Prin urmare, situația febrei aftoase din Libia și Maroc necesită adoptarea la nivelul Uniunii a unor măsuri de protecție care să țină cont de supraviețuirea virusului febrei aftoase în mediu și de posibilele căi de transmitere a acestui virus.
            
         
               (11)
            
            
               Vehiculele și navele cu care se transportă animale vii în Libia și Maroc pot fi contaminate cu virusul febrei aftoase în respectivele țări și, prin urmare, constituie un risc de introducere a bolii la întoarcerea lor în Uniune.
            
         
               (12)
            
            
               Curățarea și dezinfectarea adecvată a vehiculelor și a navelor cu care se transportă animale vii reprezintă cea mai adecvată modalitate de reducere a riscului de transmitere rapidă a virusului pe distanțe mari.
            
         
               (13)
            
            
               Prin urmare, este adecvat să se asigure că toate vehiculele și navele cu care au fost transportate animale vii la destinații din Libia și Maroc sunt curățate și dezinfectate în mod adecvat și că aceste operațiuni de curățare și de dezinfectare sunt documentate în mod corespunzător într-o declarație care trebuie să fie transmisă de operator sau de conducător autorității competente de la punctul de intrare în Uniune.
            
         
               (14)
            
            
               Operatorul sau conducătorul ar trebui să se asigure că, pentru fiecare vehicul și pentru fiecare navă cu care au fost transportate animale vii la destinații din Libia și Maroc, certificatul de curățare și dezinfectare se păstrează timp de cel puțin trei ani.
            
         
               (15)
            
            
               Statele membre ar trebui să aibă și posibilitatea de a supune vehiculele, cu care se transportă hrană pentru animale provenită din țările în care se înregistrează infecții sau cu care s-a transportat hrană pentru animale către aceste țări și în cazul cărora nu se poate exclude un risc semnificativ de introducere a febrei aftoase pe teritoriul Uniunii, dezinfectării la fața locului a roților sau a oricărei alte părți a vehiculului considerată ca fiind necesară, în vederea atenuării riscului respectiv.
            
         
               (16)
            
            
               În plus, deși importurile de animale vii din specii receptive la febra aftoasă nu sunt autorizate din nicio țară din Africa, importurile de anumite categorii de ecvidee sunt autorizate din Maroc în conformitate cu Directiva 2009/156/CE a Consiliului (4), iar ecvideele din respectiva țară terță pot să tranziteze Uniunea spre o altă țară terță în conformitate cu Decizia 2010/57/UE a Comisiei (5). Prin urmare, statele membre ar trebui să aibă posibilitatea de a supune vehiculele, cu care se transportă ecvidee provenind din țara terță respectivă, dezinfectării la fața locului a roților sau a oricărei alte părți a vehiculului considerată ca fiind necesară în vederea atenuării riscului de introducere a febrei aftoase pe teritoriul Uniunii.
            
         
               (17)
            
            
               Măsurile prevăzute în prezenta decizie ar trebui să se aplice pentru o perioadă de timp care să permită o evaluare completă a evoluției febrei aftoase în zonele afectate.
            
         
               (18)
            
            
               Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   În sensul prezentei decizii, prin „vehicul cu care se transportă animale vii” sau „navă cu care se transportă animale vii” se înțelege orice vehicul sau orice navă care se utilizează sau care a fost utilizat(ă) pentru transportul de animale terestre vii.
   Articolul 2
   (1)   Statele membre se asigură că, la sosirea din Libia și Maroc, operatorul sau conducătorul unui vehicul sau al unei nave cu care se transportă animale vii furnizează autorității competente a statului membru în care se află punctul de intrare în Uniune informații care atestă că compartimentul destinat animalelor vii sau compartimentul de încărcare și, dacă este cazul, corpul camionului, rampa de încărcare, echipamentele care au fost în contact cu animalele, roțile și cabina conducătorului, precum și îmbrăcămintea/încălțămintea de protecție utilizate în timpul descărcării au fost curățate și dezinfectate după ultima descărcare a animalelor.
   (2)   Informațiile menționate la alineatul (1) se includ într-o declarație completată în conformitate cu modelul prezentat în anexa I sau în orice alt format echivalent care cuprinde cel puțin informațiile menționate în modelul respectiv.
   (3)   Originalul declarației menționate la alineatul (2) se păstrează de autoritatea competentă timp de trei ani.
   Articolul 3
   (1)   Autoritatea competentă a statului membru în care este situat punctul de intrare în Uniune verifică vizual vehiculele cu care se transportă animale vii și care provin din Libia și Maroc, în scopul de a determina dacă au fost curățate și dezinfectate în mod satisfăcător.
   (2)   Autoritatea competentă a statului membru responsabilă de eliberarea certificatului de sănătate animală pentru importurile în Libia și Maroc de animale vii care urmează să fie încărcate verifică vizual navele cu care se transportă animale vii în scopul de a determina dacă au fost curățate și dezinfectate în mod satisfăcător înainte de încărcarea animalelor.
   (3)   În cazul în care verificările menționate la alineatele (1) și (2) arată că dezinfectarea și curățarea au fost efectuate în mod satisfăcător sau în cazul în care autoritățile competente, în plus față de măsurile prevăzute la alineatul (1), au ordonat, au organizat și au efectuat o dezinfectare suplimentară a vehiculelor sau a navelor cu care se transportă animale vii și care au fost curățate anterior, autoritatea competentă atestă respectivul fapt prin emiterea unui certificat conform modelului prezentat în anexa II.
   (4)   În cazul în care verificările menționate la alineatele (1) și (2) arată că dezinfectarea și curățarea vehiculului sau a navei cu care se transportă animale vii nu au fost efectuate în mod satisfăcător, autoritatea competentă ia una dintre următoarele măsuri:
   
               (a)
            
            
               supune vehiculul sau nava cu care se transportă animale vii unei curățări și dezinfectări corespunzătoare într-un loc desemnat de autoritatea competentă, cât mai aproape posibil de punctul de intrare în statul membru în cauză, și emite certificatul menționat la alineatul (3);
            
         
               (b)
            
            
               în cazul în care în apropierea punctului de intrare nu există o instalație adecvată pentru curățare și dezinfectare sau dacă există riscul scăpării unor produse animale reziduale din vehiculul necurățat sau din nava necurățată cu care se transportă animale vii:
               
                           (i)
                        
                        
                           se refuză intrarea în Uniune a vehiculului sau a navei cu care se transportă animale vii; sau
                        
                     
                           (ii)
                        
                        
                           se efectuează la fața locului o dezinfectare preliminară a vehiculului sau a navei cu care se transportă animale vii și care nu a fost curățat(ă) și dezinfectat(ă) în mod satisfăcător, în așteptarea aplicării măsurilor prevăzute la litera (a).
                        
                     
         (5)   Originalul certificatului menționat la alineatul (3) este păstrat de operatorul sau de conducătorul vehiculului cu care se transportă animale vii pentru o perioadă de trei ani. Autoritatea competentă păstrează timp de trei ani o copie a certificatului respectiv.
   Articolul 4
   Autoritatea competentă a statului membru în care este situat punctul de intrare în Uniune poate supune orice vehicul, care a transportat hrană pentru animale provenind din Libia și Maroc sau care a transportat hrană pentru animale către aceste țări, în cazul căruia nu se poate exclude un risc semnificativ de introducere a febrei aftoase pe teritoriul Uniunii, dezinfectării la fața locului a roților sau a oricărei alte părți a vehiculului considerată ca fiind necesară pentru atenuarea riscului respectiv.
   Articolul 5
   Autoritatea competentă a statului membru în care este situat punctul de inspecție la frontieră de intrare în Uniune poate supune vehiculele care transportă ecvidee provenind din Maroc și care urmează să fie introduse în Uniune în conformitate cu dispozițiile Directivei 2009/156/CE și în caz de tranzit în conformitate cu Decizia 2010/57/UE, în cazul cărora nu se poate exclude un risc semnificativ de introducere a febrei aftoase pe teritoriul Uniunii, dezinfectării la fața locului a roților sau a oricărei alte părți a vehiculului considerată ca fiind necesară în vederea atenuării riscului respectiv.
   Articolul 6
   Prezenta decizie se aplică până la 31 decembrie 2016.
   Articolul 7
   Prezenta decizie se adresează statelor membre.
   
      Adoptată la Bruxelles, 27 noiembrie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 268, 24.9.1991, p. 56.
   
      (2)  JO L 24, 30.1.1998, p. 9.
   
      (3)  Decizia de punere în aplicare 2014/689/UE a Comisiei din 29 septembrie 2014 privind măsurile de prevenire a introducerii în Uniune a virusului febrei aftoase din Algeria, Libia, Maroc și Tunisia (JO L 287, 1.10.2014, p. 27).
   
      (4)  Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (JO L 192, 23.7.2010, p. 1).
   
      (5)  Decizia 2010/57/UE a Comisiei din 3 februarie 2010 de stabilire a unor garanții sanitare pentru transportul ecvideelor aflate în tranzit pe teritoriile enumerate în anexa I la Directiva 97/78/CE a Consiliului (JO L 32, 4.2.2010, p. 9).
   
      ANEXA I
      
         Model de declarație care trebuie furnizată de operatorul/conducătorul vehiculului/navei cu care se transportă animale vii provenind din Libia și Maroc
      
      Subsemnatul, operator/conducător al vehiculului/navei cu care se transportă animale vii … (1)
      
      declar că:
      
                  —
               
               
                  Cea mai recentă descărcare de animale și de hrană pentru animale a avut loc în:
                  
                              Țara, regiunea, locul
                           
                           
                              Data (zz.ll.aaaa)
                           
                           
                              Ora (hh:mm)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  După descărcare, vehiculul/nava cu care se transportă animale vii a fost supus(ă) unor operații de curățare și dezinfectare. Curățarea și dezinfectarea au cuprins compartimentul de încărcare sau compartimentul pentru animale vii, [corpul camionului] (2), rampa de încărcare, echipamentele care au fost în contact cu animalele, roțile, cabina conducătorului și hainele/cizmele de protecție utilizate în timpul descărcării.
               
            
                  —
               
               
                  Curățarea și dezinfectarea au avut loc în:
                  
                              Țara, regiunea, locul
                           
                           
                              Data (zz.ll.aaaa)
                           
                           
                              Ora (hh:mm)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  Dezinfectantul a fost utilizat respectând concentrațiile recomandate de fabricant (3):
                  …
               
            
                  —
               
               
                  Următoarea încărcare de animale va avea loc în:
                  
                              Țara, regiunea, locul
                           
                           
                              Data (zz.ll.aaaa)
                           
                           
                              Ora (hh:mm)
                           
                        
                               
                           
                           
                               
                           
                           
                               
                           
                        
                               
                           
                        
                              Data
                           
                           
                              Locul
                           
                           
                              Semnătura operatorului/conducătorului
                           
                        
                               
                           
                           
                               
                           
                           
                               
                           
                        
                              Numele operatorului/conducătorului vehiculului cu care se transportă animale vii și adresa comercială (cu majuscule)
                           
                        
            
         (1)  A se înscrie numărul plăcii de înmatriculare/numărul de identificare al vehiculului/navei cu care se transportă animale vii.
      
         (2)  A se elimina dacă nu se aplică.
      
         (3)  Indicați substanța și concentrația acesteia.
   
   
      ANEXA II
      
         Model de certificat de curățare și dezinfectare pentru vehicule/nave cu care se transportă animale vii provenind din Libia și Maroc
      
      Subsemnatul, funcționar, certific faptul că am verificat următoarele:
      
                  1.
               
               
                  Vehiculul (vehiculele)/nava (navele) cu care se transportă animale vii având placa (plăcile) de înmatriculare/numărul (numerele) de identificare … (1) astăzi și am constatat, prin control vizual, că compartimentul de încărcare sau compartimentul pentru animale vii, [corpul camionului] (2), rampa de încărcare, echipamentele care au fost în contact cu animalele, roțile, cabina conducătorului și hainele/cizmele de protecție utilizate în timpul descărcării au fost curățate în mod satisfăcător.
               
            
                  2.
               
               
                  Informațiile prezentate sub forma unei declarații, astfel cum se menționează în anexa I la Decizia de punere în aplicare (UE) 2015/2217 a Comisiei (3), sau într-o altă formă echivalentă care include elementele menționate în anexa I la Decizia de punere în aplicare (UE) 2015/2217.
                  
                              Data
                           
                           
                              Ora
                           
                           
                              Locul
                           
                           
                              Autoritatea competentă
                           
                           
                              Semnătura funcționarului (4)
                              
                           
                        
                               
                           
                           
                               
                           
                           
                               
                           
                           
                               
                           
                           
                               
                           
                        
                              Ștampila:
                           
                           
                              Numele cu majuscule:
                              …
                           
                        
            
         (1)  A se înscrie numărul (numerele) plăcii de înmatriculare/numărul (numerele) de identificare al(e) vehiculului (vehiculelor)/navei (navelor) cu care se transportă animale vii.
      
         (2)  A se elimina dacă nu se aplică.
      
         (3)  Decizia de punere în aplicare (UE) 2015/2217 a Comisiei din 27 noiembrie 2015 privind măsurile de prevenire a introducerii în Uniune a virusului febrei aftoase din Libia și Maroc (JO L 314, 1.12.2015, p. 60).
      
         (4)  Culoarea ștampilei și a semnăturii trebuie să fie diferită de culoarea textului tipărit.